Jeg kommer aldri til å glemme dagen i fjor da de ringte fra Hamar og sa at jeg hadde vunnet i Lotto. Egentlig var det en helt vanlig lørdag.

Jeg var på kveldsvakt, på den tiden hadde jeg tre tilkallingsvikariater i helsevesenet i tre forskjellige kommuner i Rogaland – alt for å få endene til å møtes.

Jeg er mor til ti barn. Sju jenter og tre gutter. Den eldste er 19 år og de andre er 16, 14, 13, 11, 9, 7, 4 og 2 år, og den minste er 3 måneder. Jeg har alltid ønsket meg en stor familie. Da jeg var liten sa jeg at jeg i hvert fall skulle ha fire barn. At det kom seks til var jo bare bonus.